Nacrt



Podgorica, 20. februar 2019. godine

Broj: 970-377/2018-2

**K O N C E S I O N I A K T**

**o pojavi mineralne sirovine tehničko-građevinskog kamena “Pogled”, opština Rožaje**

**Podgorica, februar 2019.godine**

**OPŠTI PODACI O KONCESIONOM AKTU**

**Naziv Koncesionog akta:**

Koncesioni akt o pojavi mineralne sirovine tehničko-građevinskog kamena “Pogled”, opština Rožaje.

Izrada Koncesionog akta izvršena je na osnovu dopune Plana koncesija za 2018. godinu koji je Vlada Crne Gore donijela na sjednici dana 7. juna 2018. godine.

**Izrada Koncesionog akta:**

Koncesioni akt je uradilo Ministarstvo ekonomije na osnovu geoloških podloga koje je uradila JU Zavod za geološka istraživanja– Podgorica, koje su arhivirane u Ministarstvu pod brojem: 970-377/2018-1, od 26.10.2018. godine. Koncesioni akt je urađen u skladu sa čl. 19 Zakona o koncesijama („Sl. list CG“, br. 8/09).

**Izvori podataka za izradu Koncesionog akta:**

* Raspoloživa geološka i rudarska dokumentacija Ministarstva ekonomije i JU Zavod za geološka istraživanja, Podgorica;
* Podaci Uprave za nekretnine Crne Gore, Područna jedinica Rožaje
* Lokalna studija lokacije (Odluka o izradi Lokalne studije lokacije „Pogled“ br. 1612 od 7.04.2016. koju je donio Predsednik Opštine Rožaje);
* Podaci Zavoda za statistiku, akt br. 01-705/2, od 01.03.2018. godine, o prosječno ostvarenoj cijena proizvoda mineralnih sirovina u Crnoj Gori u 2017. godini;

**Zakonski propisi korišćeni pri izradi Koncesionog akta:**

* Zakon o koncesijama („Sl. list CG“, br. 8/09);
* Zakon o rudarstvu („Sl. list CG“, br. 65/08);
* Zakon o geološkim istraživanjima (‘’Sl. list RCG’’, br. 28/93, 42/94 i 26/07 i „Sl. list CG“, br. 28/11);
* Zakon o procjeni uticaja na životnu sredinu („Sl. list RCG“, br. 80/05 i „Sl. list CG“, br. 40/10, 73/10, 40/11 i 27/13 i 52/16);
* Uredba o kriterijumima i načinu obračuna iznosa minimalne koncesione naknade za ustupanje prava na istraživanje i eksploataciju mineralnih sirovina („Sl. list CG“, br. 37/11 i 40/16);
* Uredba o visini sredstava za sanaciju i rekultivaciju prostora na kojem se izvode rudarski radovi, načinu obračunavanja, plaćanja i korišćenja tih sredstava („Sl. list CG“, br. 51/11).

**Mjesto i vrijeme izrade Koncesionog akta:**

Podgorica, februar 2019. godine

**S A D R Ž A J**

Uvod

1. Tehnički izvještaj o pojavi tehničko-građevinskog kamena “Pogled”

2. Rok trajanja koncesije

3. Osnovni parametri za ocjenu ekonomske opravdanosti investicije

4. Mjere za zaštitu životne sredine

5. Rekultivacija istražno-eksploatacionog prostora ”Pogled”

6. Unapređenje energetske efikasnosti

7. Uslovi koje je dužan da ispunjava koncesionar u pogledu tehničke opremljenosti, finansijske sposobnosti i ostale reference i dokaze o ispunjavanju tih uslova

8. Minimalni – početni iznos koncesione naknade

9. Kriterijumi za izbor najpovoljnije ponude

10. Spisak potrebne tehničke dokumentacije sa uslovima za njenu izradu, odobrenja, saglasnosti i mišljenja za obavljanje koncesione djelatnosti

11. Hronologija izrade tehničke dokumentacije i pribavljanje odobrenja i saglasnosti za izvođenje rudarskih radova

12. Osnovni elementi tenderske dokumentacije (oglas, dokumentacija vezana za ponudu)

13. Spisak propisa koji se primjenjuje u postupku davanja koncesije i u vršenju koncesione djelatnosti

# 

Prilozi

# UVOD

U skladu sa Zakonom o koncesijama („Službeni list CG”, broj 8/09), Dopunom Plana davanja koncesija za detaljna geološka istraživanja i eksploataciju mineralnih sirovina za 2018. Godinu i Uredbom o povjeravanju dijela poslova iz nadležnosti Ministarstva ekonomije JU Zavod za geološka istraživanja („Sl.list CG“ br. 16/18), Zavod je pripremio Nacrt Koncesionog akta o pojavi mineralne sirovine tehničko-građevinskog kamena “Pogled”, opština Rožaje (u daljem tekstu: Koncesioni akt).

Cilj izrade Koncesionog akta je pokretanje postupka javnog nadmetanja za izbor najpovoljnije ponude za dodjelu Ugovora o koncesiji za detaljna geološka istraživanja i eksploataciju pojave mineralne sirovine tehničko-građevinskog kamena “Pogled”, opština Rožaje.

Izrada Koncesionog akta izvršena je na osnovu dopune Plana koncesija za 2018. godinu koji je Vlada Crne Gore donijela na sjednici dana 7. juna 2018. godine.

U skladu sa članom 18 stav 3 Zakona o koncesijama, prije upućivanja Koncesionog akta Vladi na usvajanje, Ministarstvo organizuje i sprovodi javnu raspravu u roku od 15 do 30 dana od dana upućivanja javnog poziva za javnu raspravu.

Poslije sprovedene javne rasprave, Ministarstvo dostavlja Vladi, u skladu sa članom 18 stav 1 Zakona o koncesijama, Koncesioni akt sa Izvještajem sa javne rasprave na usvajanje.

Nakon usvajanja Koncesionog akta od strane Vlade, Ministarstvo objavljuje Javni oglas za davanje koncesije za detaljna geološka istraživanja i eksploataciju pojave mineralne sirovine tehničko-građevinskog kamena “Pogled”, opština Rožaje.

Koncesija za detaljna geološka istraživanja i eksploataciju pojave tehničko-građevinskog kamena “Pogled”, opština Rožaje, se daje putem javnog nadmetanja u otvorenom postupku, na način propisan Zakonom o koncesijama.

Ponuđač dostavlja ponudu na osnovu Javnog oglasa za davanje koncesije. Rok za dostavljanje ponuda ne može biti kraći od 30 dana od dana objavljivanja Javnog oglasa u ’’Službenom listu Crne Gore’’.

**1. TEHNIČKI IZVJEŠTAJ O POJAVI TEHNIČKO-GRAĐEVINSKOG KAMENA „POGLED”**

**1.1. Predmet koncesije**

Predmet ovog Koncesionog akta su detaljna geološka istraživanja i eksploatacija pojave mineralne sirovine tehničko-građevinskog kamena “Pogled”, opština Rožaje.

**1.2. Položaj i opis lokacije istražno-eksploatacionog prostora**

Pojava tehničko-građevinskog kamena “Pogled” se nalazi na području Opštine Rožaje, na udaljenosti od oko 5 km vazdušne linije od Rožaja u pravcu sjeveroistoka. Sa Rožajem je povezan magistralnim putem Rožaje- Kosovska Mitrovica, dužine od oko 7 km, koji dalje vodi prema graničnom prelazu Dračenovac. Sa ovog magistralnog puta, sa desne strane, se odvaja novi asfaltni put koji vodi do naselja Balotići.

Predmetna lokacija se nalazi na oko 700 m od skretanja sa magistralnog puta Rožaje - Kosovska Mitrovica, neposredno uz novi asfaltni put za Balotiće.

Pojava tehničko-građevinskog kamena “Pogled” pripada topografskoj sekciji “Rožaje“, 1:100 000, odnosno sekciji “Rožaje“, 1:25 000. Na topografskoj karti razmjere 1:25 000 (prilog br. 1.) ucrtane su konture pojave „Pogled“, ograničene stranama koje prolaze kroz tjemene geodetske tačke (1-27) sa datim pravouglim koordinatama i površinom prostora.Predmetna lokacija se nalazi na jugozapadnim padinama uzvišenja Vrhovje (1280 m.n.m.) i zauzima površinu od oko 6 ha.

Koordinate svih graničnih tačaka prostora, prikazane su u tabeli 1.

## Tabela 1:Koordinate graničnih tačaka pojave „Pogled“

|  |  |  |  |
| --- | --- | --- | --- |
| **Tačka** | **Koordinate** | | **Površina (ha)** |
| **x** | **y** |
| **1** | 4 746 901,745 | 7 437 601,906 | **6 ha** |
| **2** | 4 746 957,730 | 7 437 595,576 |
| **3** | 4 747 013,715 | 7 437 589,247 |
| **4** | 4 747 030,733 | 7 437 641,076 |
| **5** | 4 747 047,751 | 7 437 692,905 |
| **6** | 4 747 048,592 | 7 437 767,408 |
| **7** | 4 747 038,076 | 7 437 807,395 |
| **8** | 4 747 003,764 | 7 437 859,097 |
| **9** | 4 746 891,306 | 7 437 938,025 |
| **10** | 4 746 778,848 | 7 438 016,954 |
| **11** | 4 746 745,905 | 7 437 964,422 |
| **12** | 4 746 712,962 | 7 437 911,891 |
| **13** | 4 746 735,473 | 7 437 897,773 |
| **14** | 4 746 761,867 | 7 437 874,304 |
| **15** | 4 746 781,906 | 7 437 860,707 |
| **16** | 4 746 822,622 | 7 437 833,372 |
| **17** | 4 746 856,446 | 7 437 811,013 |
| **18** | 4 746 877,112 | 7 437 796,270 |
| **19** | 4 746 902,932 | 7 437 777,723 |
| **20** | 4 746 929,705 | 7 437 753,874 |
| **21** | 4 746 938,452 | 7 437 735,906 |
| **22** | 4 746 937,897 | 7 437 725,207 |
| **23** | 4 746 932,681 | 7 437 713,649 |
| **24** | 4 746 921,463 | 7 437 697,192 |
| **25** | 4 746 911,400 | 7 437 670,969 |
| **26** | 4 746 907,425 | 7 437 643,976 |
| **27** | 4 746 903,450 | 7 437 616,983 |

**1.3. Podaci o imovinsko-pravnim odnosima**

Zemljište na kojem se nalazi budući istražno-eksploatacioni prostor “Pogled” je u državnom vlasništvu. Nalazi se na dijelu katastarske parcele br. 3/14/1, KO Balotiće, Posjedovni list br. 143 (podaci iz Geodetskog elaborata, koji je uradilo ovlašćeno DOO “Geo friends” – Podgorica, br. 8-028, od 11.03.2016. godine).

Shodno članu 44 Zakona o koncesijama, ako se uvezi sa korišćenjem koncesije mora izvršitie eksproprijacija nepokretnosti, odnosno uređenje građevinskog zemljišta, troškovi, način i rokovi plaćanja naknade za eksproprijaciju nepokretnosti, odnosno uređenja građevinskog zemljišta, utvrđuju se i sprovode u skladu sa zakonom. Ukoliko je vlasnik zemljišta koncedent, ne vrši se eksproprijacija već se smatra da je koncesionar dobijanjem koncesije dobio saglasnost za njegovo korišćenje.

**1.4. Podaci iz prostorno–planske dokumentacije**

Sekretarijat za planiranje, uređenje prostora i zaštitu životne sredine Opštine Rožaje izdalo je Urbanističko-tehničke uslove, br. 0402-26/1/18, od 14.02.2018. godine, u skladu sa sa opštim urbanističkim parametrima definisanim Lokalnom studijom lokacije „Pogled“ koju je donijela Skupština opštine Rožaje, na sjednici održanoj dana 23.01.2018. godine („Sl.list CG“ – opštinski propisi, br. 6/18).

Shodno članu 4 Odluke o donošenju Lokalne studije lokacije „Pogled“, plan se donosi za period od 5 (pet) godina.

**1.5. Infrastrukturni objekti na istražno-eksplatacionom prostoru**

Saobraćajne veze, u užem i širem području predmetne lokacije su veoma povoljne, kada se radi o drumskom saobraćaju. U neposrednoj blizini ove lokacije prolazi magistralni put Rožaje – Kosovska Mitrovica.

Saobraćajne veze Rožaja sa ostalim mjestima u Crnoj Gori, kao i šire, su povoljne kada su u pitanju auto saobraćajnice preko kojih je Rožaje povezano sa Beranama, Novim Pazarom, Kosovskom Mitrovicom i Prištinom, tzv Jadranskom magistralom niz dolinu Ibra i sa Peći, regionalnim putem preko prevoja Kula. Najbliža željeznička stanica nalazi se u Bijelom Polju.

Pristup budućem istražno-eksploatacionom prostoru obezbijeđen je sa magistralnog puta Rožaje - Kosovska Mitrovica. Od magistralnog puta do predmetne lokacije postoji lokalni asfaltni put, dužine od oko 900 m, koji dalje vodi prema naselju Balotići. Ovaj put prolazi u neposrednoj blizini predmetne lokacije i njime je moguće vršiti transport svim vozilima, koja se koriste u javnom saobraćaju bez pratnje.

Preko istražno-eksploatacionog prostora ne prelazi lokalna električna mreža. Najbliža trafostanica, koja zadovoljava potrebe napajanja radilišta, nalazi se u mjestu Njeguši, na oko 700 m od pojave tehničko-građevinskog kamena.

U neposrednoj blizini predmetne lokacije nema industrijskih postrojenja i privatnih stambenih objekata koji bi imali uticaja na eksploataciju.

Najbliža naselja su Njeguši, oko 700 m vazdušne linije, istočno od lokacije i Višnjice na oko 1200 m, južno od predmetne lokacije.

**1.6. Geomorfološke karakteristike**

Šire područje Rožaja se karakteriše oštrim oblicima reljefa nastalim kao rezultat intenzivno izražene geotektonske aktivnosti, glacijalnih i ostalih egzogenih erozionih procesa, koji su oblikovali visoke i nepristupačne planine, oštre grebene, manje ili veće površi, disecirane vodenim tokovima Ibra i njegovih pritoka, pri čemu su stvorene strme i uske doline - klisure, uske aluvijalne i fluvioglacijalne terase i zaravni. U južnom dijelu izdižu se visoki planinski masivi Hajle (2.403 m.n.m.), Štedima (2.272 m.n.m.), Žljeba (2.352 m.n.m.), dok se u sjevernom dijelu, pored klisuraste i kanjonske doline rijeke Ibra i njegovih pritoka, teren karakteriše nešto blažim oblicima reljefa i nižim planinsko-brdovitim površima sa visinama između 1.000 i 1.500 m.n.m..

Reljef predmetne lokacije i okolnog terena je brdski i brdsko-planinski, sa relativno strmim padinama duž kojih se, mjestimično, zapažaju i strmi stijenski odsjeci sa većim ostenjacima i siparima. Značajni morfološki oblici koji se pojavljuju u ovom kraju su polja, uvale, dolovi, mnogobrojne plitke i duboke vrtače, jame, škrape i pećine.

Pojava tehničko-građevinskog kamena „Pogled“ je smještena na južnim i jugozapadnim padinama uzvišenja Vrhovje (1280 m.n.m.), sa desne strane rijeke Ibar i magistralnog puta Rožaje – Kosovska Mitrovica, na nadmorskoj visini od oko 1130 do 1240 m.n.m.

Morfološke osobine svrstavaju ovaj prostor u brdsko–planinski tip reljefa, sa okolnim brdima Selište 1.190 m.n.m. i Glavica 1.404 m.n.m..

**1.7. Hidrografske karakteristike**

Hidrografske prilike su odraz tipične hidrografije i njenih fenomena koja karakterišu ovo područje. U blizini lokaliteta protiče rijeka Ibar, koja je glavni recipijent površinskih voda sa ovog područja prema slivu Crnog mora. Planinski masivi Hajle, Štedima i Žljeba su i vododjelnica između Crnomorskog i Jadranskog sliva.

U blizini lokacije se nalazi nekoliko povremenih vodenih tokova, kojima se ovaj prostor drenira prema rijeci Ibru. Na širem području predmetnog lokaliteta nalazi se veći broj povremenih i stalnih izvora i vodotoka.

**1.8. Klimatske odlike**

Klimu šireg područja Rožaja karakterišu izrazite oscilacije u režimu padavina i temperatura, svojstvene za planinske predjele alpskog tipa.

Po geografskom položaju, razvijenosti reljefa i nadmorskoj visini, ovo područje pripada kontinentalnom tipu klime sa izrazitim planinskim odlikama. Zbog visokih planina koje ga okružuju, rožajsko područje ima pomalo specifičnu, modifikovanu planinsku klimu sa malim brojem dana sa vjetrovima smanjene jačine, smanjenu oblačnost i rijetku maglovitost.

Ljeta su srednje dužine, osim na visokim planinama, gdje su kratka i svježa. Suva su i sunčana sa smanjenim obimom padavina, sa dnevnim visokim temperaturama vazduha i svježim i prohladnim noćima. Zime su duge i hladne naročito na planinama, sa dosta velikim sniježnim pokrivačem, koji se dugo zadržava.

Karakteristične su duge i sniježne zime, sa niskim temperaturama (tri mjeseca u godini imaju srednje mjesečne temperature ispod nule) i umjereno topla i suva ljeta (srednje mjesečne temperature ne prelaze 14,5°C), sa srednjom godišnjom temperaturom 6,0°C. Sniježne padavine, uglavnom, traju od početka decembra do kraja marta, dok kiše preovlađuju tokom maja, juna i jula, djelimično i u novembru. Srednja godišnja količina padavina u širem području Rožaja je među najnižim u Crnoj Gori i za tridesetogodišnji period (1961.-1990. god.) iznosi oko 910 mm.

Učestalost vjetrova na ovom prostoru : zapadni 22%, istočni 9%, jugozapadni – sjevernoistočni 3%, jugoistočni 3% a najmanju sjeverni i južni 12%.

Srednjo mjesečne najniže temperature su u januaru (-4,50C), a najviše u julu (15,50C), a srednja godišnja iznosi 6,30C.

Sniježni pokrivač se zadržava veoma dugo, od decembra do marta u gradu i do kraja maja na Hajli i Štedimu.

**1.9. Podaci o izvršenim geološkim istraživanjima, rezervama i kvalitetu mineralne sirovine**

*Geološke karakteristike*

Na terenu obuhvaćenom predmetnom lokacijom vršena su osnovna geološka istraživanja, kroz izradu osnovne geološka karte, OGK SFRJ, 1:100 000, list “Rožaje“, a detaljna geološka istraživanja, prema raspoloživim podacima, na ovom prostoru nisu izvođena.

Prema podacima iz raspoložive dokumentacije, područje pojave “Pogled“ nije do sada istraživano, kada su u pitanja namjenska ispitivanja ove mineralne sirovine.

Prema osnovnoj geološkoj karti šireg prostora uže područje lokaliteta “Pogled“ i samu lokaciju izgrađuju karbonatne sedimentne stijene srednjeg trijasa - ladinika (T22). Karbonatni sediment su predstavljeni tamnosivim do sivim stratifikovanim prekristalisalim krečnjacima, koji su ispresjecani kalcitskim žicama. Generalno ovi krečnjaci padaju prema jugoistoku pod uglom od 15 do 300.

Uglavnom su to debelobankoviti, sivi krečnjaci koji imaju slabo izražene međuslojne površine i koji se smjenjuju ili prelaze u masivne krečnjake svjetlosive i sive boje, u nekim djelovima i rumenkastosive. Rumenkasti krečnjaci redovno sadrže mugle, konkrecije, žilice i nepravilna nagomilanja, u vidu zapuna, crvenog do crveno-žutog laporovito-karbonatno-gvožđevitog materiijala, koji im daje brečast izgled.

Krečnjaci su, uglavnom, mikritskog tipa sa mikritskom osnovom, dok se sparit i mikrosparit redovno javljaju u gnijezdima, žilicama i prslinama, a ponekad potiskuju mikrit i izgrađuju veće zone u stijeni. Struktura im je mikro do sitnokristalasta. Često su prekristalisali i tektonizirani - zdruzgani, kada se uočava mermerisanje i brojne žilice kalcita, a u djelovima sa više sistema prslina i pukotina, zaprljani su humusnim i gvožđevitim (limonitisanim) zemljastim materijalom.

*Rezerve mineralne sirovine*

S obzirom da nisu vršena detaljna geološka istraživanja na ovom prostoru, nema podataka o rezervama i kvalitetu tehničko-građevinskog kamena. Može se konstatovati, na osnovu raspoloživih podataka, da se predmetna lokacija nalazi na povoljnom terenu sa aspekta geoloških faktora, a zbog svojih prirodnih karakteristika, može se smatrati kao teren povoljan za detaljna geološka istraživanja i eksploataciju tehničko-građevinskog kamena.

Na bazi izvršene procjene na pojavi “Pogled”, uzimajući u obzir površinu prostora i morfološke karakteristike, potencijalne geološke rezerve tehničko-građevinskog kamena procijenjene su na 6.000.000 m3 č.s.m.

*Kvalitet mineralne sirovine*

Nema podataka o kvalitativnim svojstvima mineralne sirovine. Da bi se dostigao optimalni stepen poznavanja ležišta u smislu rezervi i kvaliteta, ležišnih uslova i u vezi sa tim mogućnosti primjene i plasmana na tržištu, potrebno je izvršiti detaljna geološka istraživanja na način i u obimu koji će se definisati Projektom detaljnih geoloških istraživanja.

Izradom Elaborata o klasifikaciji, kategorizaciji i proračunu rezervi tehničko-građevinskog kamena na ležištu „Pogled“, nakon sprovedenih detaljnih geoloških istraživanja, dobiće se podaci o rezervama i kvalitetu predmetne mineralne sirovine.

Na predmetnom lokalitetu nisu vršena detaljna geološka istraživanja i na osnovu analogije sa ležištima tehničko-građevinskog kamena sličnih geoloških karakteristika, očekuje se da se krečnjak sa ovog lokaliteta može koristiti kao tehničko-građevinski kamen.

**2. ROK TRAJANJA KONCESIJE**

Rok trajanja eksploatacije mineralne sirovine (vijek eksploatacije) zavisi od utvrđenih rezervi istih, godišnjeg kapaciteta eksploatacije, od zahtjeva tržišta, kao i od roka važenja planske dokumentacije.

S obzirom da na prostoru pojave tehničko-građevinskog kamena “Pogled” nijesu vršena detaljna geološka istraživanja mogu se samo procijeniti prognozne rezerve koje iznose oko 6.000.000 m3 č.s.m.

Za optimalno poznavanje ležišta, u smislu utvrđenih rezervi viših kategorija, njihovog kvaliteta, ležišnih uslova, a u vezi sa tim i mogućnost primjene i plasmana na tržište, budući Koncesinar je dužan da izvede detaljna geološka istraživanja na istražno-eskploatacionom prostoru „Pogled“ i da rezultate sprovedenih istraživanja prikaže u Elaboratu o klasifikaciji, kategorizaciji i proračunu rezervi tehničko-građevinskog kamena ležišta „Pogled“.

Geološki istražni proces (izrada i revizija Projekta detaljnih geoloških istraživanja, izvođenje istražnih radova po istom i izrada Elaborata o klasifikaciji, kategorizaciji i proračunu rezervi tehničko-građevinskog kamena ležišta „Pogled“) budući Koncesionar će uraditi u roku od pola godine od dana zaključenja Ugovora o koncesiji.

Kako je već naprijed navedeno, na osnovu prognoznih rezervi od oko 6.000.000 m3 č.s.m., uz iskorišćenje od 90 %, prognozne eksploatacione rezerve bi bile oko 5.400.000 m3 č.s.m. i na osnovu proizvodnje od 20.000 m3 č.s.m. na godišnjem nivou, ležište „Pogled“ imalo bi vijek eksploatacije od oko 270 godina.

U skladu sa Odlukom o donošenju Lokalne studije lokacije „Pogled“ i plana za period od 5 (pet) godina), koncesija za detaljna geološka istraživanja i eksploataciju daje se na period od 5 godina, i to:

* 6 (šest) mjeseci za detaljna geološka istraživanja,
* 6 (šest) mjeseci za: izradu rudarske dokumentacije, pribavljanja odobrenja, saglasnosti i dozvola za

izvođenje radova po istoj, pripremu ležišta za eksploataciju, instaliranje postrojenja i opreme

potrebne za eksploataciju, kao i pribavljanje upotrebne dozvole za izgrađene objekte i

* 4 (četiri) godine za eksploataciju.

# 3. OSNOVNI PARAMETRI ZA OCJENU EKONOMSKE OPRAVDANOSTI INVESTICIJE

*Opis tehničko-tehnološkog procesa eksploatacije*

U ovom poglavlju daju se osnovni parametri koji treba da posluže ponuđačima, odnosno potencijalnim investitorima pri obradi proizvodnog i ekonomskog aspekta ponude i tehničko-ekonomske ocjene opravdanosti ove investicije.

## 3.1. Ocjena mogućnosti korišćenja mineralne sirovine

U poglavlju 1.9.ovog akta date su potencijalne rezerve i podaci o kvalitetu mineralne sirovine.

## 3.2. Proizvodni kapacitet i vijek eksploatacije

Potencijalne rezerve tehničko-građevinskog kamena iznose oko 6.000.000 m3 č.s.m. i biće zahvaćene konturama površinskog kopa, a za predloženi period trajanja koncesije od 4 godine (za eksploataciju) proizvodni kapacitet će iznositi do 20.000 m3 č.s.m. ili 30.000 m3 agregata (svih frakcija) na godišnjem nivou (Kr=1,50).

Za godišnji kapacitet površinskog kopa od 20.000 m3 č.s.m., u predviđenom periodu eksploatacije od 4 godine, potrebno je 80 000 m3 č.s.m. ili 1,33 % od potencijalnih geoloških rezervi. To znači, da potencijalne rezerve daju mogućnost rada na ovoj lokaciji ne samo za predviđeni period trajanja koncesije nego i znatno duže.

S obzirom na potencijalne rezerve, konfiguraciju terena, mogući razvoj kopa i druge povoljnosti, godišnji kapacitet se može povećati u odnosu na početni - minimalni godišnji kapacitet. To predstavlja značajnu povoljnost za ponuđače.

## 3.3. Opis tehničko-tehnološkog procesa eksploatacije

Na ovom ležištu tip površinskog kopa će biti je tipično brdski što omogućuje primjenu klasične tehnologije na istom, eksploatacija tehničko-građevinskog kamena vršiće se od najvisočije etaže prema najnižoj.

Tehnološki proces rada na površinskom kopu sastoji se od radnih operacija:

* pripremni radovi,
* bušenje,
* miniranje,
* utovar,
* transport,
* drobljenje i klasiranje.

***Pripremni radovi***

Pripremni radovi obuhvataju čišćenje i ravnanje terena, čišćenje etažnih ravni i pripremu istih za potrebe bušenja, miniranja i druge pomoćne radove. Pripremni radovi izvodiće se buldozerom i bagerom sa dubinskom korpom uz povremenu upotrebu hidrauličnog čekića.

***Bušenje***

Bušenje minskih bušotina vršilo bi se sa udarnoro-rotacionom bušilicom prečnika Ø 76 mm.

***Miniranje***

Miniranje krečnjaka vršilo bi se praškastim eksplozivom, prečnika patrone Ø 60mm.

***Utovar***

Utovar odminiranog krečnjaka vršio bi se bagerom kašikarom, zapremine kašike od 1,5 m3,a utovar gotovog proizvoda utovarivačem zapremine korpe 3 m3.

***Transport***

Transport krečnjaka će biti gravitacijski, a mobilno drobilično postojenje će se postavljati I raditi do odminiranog ili naguranog tehničko-građevinskog kamena.

***Drobljenje i klasiranje***

Za drobljenje materijala potrebno je mobilno postrojenje kapaciteta od 15 m3/h, a za klasiranje mobilna sijačica istog kapacieta.

## 3.4 Snabdijevanje električnom energijom, gorivom, vodom i eksplozivom i eksplozivnim sredstvima

Snabdijevanje električnom energijom je sa postojeće trafostanice, vodom iz gradskog vodovoda a eksplozivom i eksplozivnim sredstvima na tržištu kod specijalizovanih firmi.

***3.5 Potrebna oprema i mehanizacija***

|  |  |  |
| --- | --- | --- |
| **Redni broj** | **Naziv** | **Količina** |
| 1 | Utovarivač | 1 |
| 2 | Bušilica | 1 |
| 3 | Kamion | 1 |
| 4 | Drobilično postrojenje sa separacijom | 1 |
| 5 | Buldozer | 1 |
| 6 | Bager | 1 |
| 7 | Cistijerna za vodu | 1 |
| **UKUPNO: 7** | | |

## 3.6 Objekti

|  |  |  |
| --- | --- | --- |
| **Redni broj** | **Naziv** | **Količina** |
| 1 | Kontejner za kancelarije i magacin (20m2) | 2 |
| **UKUPNO: 2** | | |

## 

## 3.7 Radna snaga

|  |  |  |  |  |
| --- | --- | --- | --- | --- |
| **Redni broj** | **Naziv radnog mjesta** | **Potrebna kvalifikacija** | **Struka** | **Broj izvršioca** |
| 1 | Upravnik | VSS | Dipl.inž. rudarstva | 1 |
| 2 | Poslovođa | SSS | Rudarski tehničar | 1 |
| 3 | Rukovalac mobilnog postrojenja za preradu | KV | Rukovalac rud.-građ. mašina | 1 |
| 4 | Rukovalac mašinama | KV | Rukovalac rud.-građ. mašina | 2 |
| 5 | Vozač | KV | vozač | 1 |
| 6 | Bušač | KV |  | 1 |
| 7 | Stražar | PK |  | 2 |
| **UKUPNO: 9** | | | | |

**Napomena:** Zaposleni treba da ispunjavaju uslove propisane čl. 93 Zakona o rudarstvu („Sl. list CG“, br. 65/08).

**4. MJERE ZA ZAŠTITU ŽIVOTNE SREDINE**

Detaljna geološka istraživanja u manjoj mjeri mogu imati uticaj na životnu sredinu, dok eksploatacija i obrada mineralne sirovine, a time i tehničko-građevinskog kamena, je proces koji se, sa aspekta ekologije, smatra rizičnim.

U zakonskim propisima koji regulušu zaštitu životne sredine naglašeni su osnovni principi njene zaštite, i to: prirodnih vrijednosti zemljišta, vode i vazduha, kao i biodiverziteta (biljni i životinjski svijet).

Shodno naprijed navedenom, Koncesinar je dužan da na istražno-eksploatacionom prostoru „Pogled“, pri planiranju i sprovođenju investicionog zahvata, sprovode postupak prethodne procjene uticaja na životnu sredinu, u sladu sa zakonom.

Rudarska aktivnost neminovno dovodi do nepovoljnih, odnosno, negativnih uticaja na životnu sredinu. U prvom redu, nepovoljni uticaji eksploatacije i obrade predmetne mineralne sirovine se odnose na značajniju promjenu reljefa, odnosno, značajniji uticaj na pejzaž, povećanu buku i neznatno zagađenje vazduha izduvnim gasovima i kamenom prašinom.

Shodno ovome, ekološko-tehnički uslovi treba da obezbijede zaštitu od uticaja buke, vibracija, prašine i dugih štetnih uticaja po okolinu. Ove zahtjeve Koncesionar treba imati u vidu prilikom izbora opreme i mehanizacije, odnosno, da se od proizvođača istih posjeduje garancija za ispunjavanje zakonom propisanih standarda.

Nadležni državni organ procjenjuje potrebu izrade Elaborata o procjeni uticaja zahvata na životnu sredinu, koji se radi u skladu sa Zakonom o procjeni uticaja zahvata na životnu sredinu („Sl. list RCG“, br. 80/05 i „Sl. list CG“, br. 40/10, 73/10, 40/11 i 27/13).

S obzirom na značaj očuvanja životne sredine, Koncesionar je dužan da se pridržava svih mjera zaštite životne sredine u skladu sa zakonskim propisima.

Zakonska regulativa koja uređuje ovu djelatnost je sljedeća:

* Zakon o procjeni uticaja zahvata na životnu sredinu („Sl. list RCG“, br. 80/05 i „Sl. list CG“, br. 40/10,

73/10, 40/11 i 27/13 I 52/16);

* Zakon o zaštiti prirode („Sl. list CG“, br. 54/16);
* Uredba o projektima za koje se vrši procjena uticaja na životnu sredinu („Sl. list RCG“, br. 20/07 i

„Sl. list CG“, br. 47/13 I 53/14);

* Uredba o visini naknada, načinu obračuna i plaćanja naknada zbog zagađenja životne sredine („Sl.

list RCG“, br. 26/97, 09/00 i 52/00 i „Sl. list CG“, br. 33/08, 05/09, 64/09, 40/11 i 49/11);

* Pravilnik o sadržaju dokumentacije koja se podnosi uz zahtjev za odlučivanje o potrebi procjene

uticaja na životnu sredinu („Sl. list CG“, br. 14/07);

* Pravilnik o sadržaju dokumentacije koja se podnosi uz zahtjev za određivanje obima i sadržaja

Elaborata o procjeni uticaja na životnu sredinu („Sl. list CG“, br. 14/07); i

* Pravilnik o sadržini Elaborata o procjeni uticaja na životnu sredinu („Sl. list CG“, br. 14/07).

# 5. REKULTIVACIJA ISTRAŽNO-EKSPLOATACIONOG PROSTORA “POGLED”

Negativni uticaji budućih rudarskih aktivnosti na površinskom kopu “Pogled” sa kvalitativnom procjenom mogućih nepovoljnih uticaja na radnu i životnu sredinu, obrađeni su u poglavlju 4. Mjere za zaštitu životne sredine.

U ovom poglavlju se obrađuje faza rekultivacije istražno-eksploatacionog prostora.

Novi zakonski uslovi za eksploataciju zahtijevaju da se izvrši rekultivacija prostora koji će biti degradiran obavljanjem koncesione djelatnosti, a sve to u cilju poboljšanja ekoloških uslova na samom lokalitetu i neposrednoj okolini.

Ako bi se degradirane površine ostavile, nakon izvođenja radova na eksploataciji, u istom stanju, mogu se očekivati neki od sljedećih negativnih uticaja:

* produžavanje nepovoljnog uticaja pejzažnog izgleda terena,
* pogoršavanje stanja degradiranih površina zbog pojave erozije, klizišta i sl.,
* produžavanje negativnih uticaja na vazduh i okolno zemljište (podizanje prašine izazvane vjetrom,

odnošenje materijala površinskim – atmosferskim vodama).

Osnovni cilj rekultivacije je da se na prostoru, na kojem će biti vršena eksploatacija, da prirodna vrijednost, slična ili bolja od prvobitne, što je, prema procijenjenim sadašnjim uslovima na ovoj lokaciji, sasvim moguće.

Crna Gora ima zakonske propise usaglašene sa standardima Evropske unije koji tretiraju rudarsku djelatnost, a u sklopu toga i obaveze Koncesionara za pridržavanje mjera zaštite životne i radne sredine i rekultivacije degradiranog prostora (Zakon o koncesijama, Zakon o rudarstvu i propisi iz oblasti zaštite životne sredine).

Zbog velike važnosti ove faze rada, zakonskim propisima utvrđena je obaveza izrade projektnih rješenja rekultivacije, izradom Glavnog rudarskog projekta (Pravilnik o sadržaji rudarskih projekata) ili izradom posebnog tehničkog projekta rekultivacije, koji je sastavni dio Glavnog rudarskog projekta.

Projektima se daju rješenja rudarsko-tehničke i biološke rekultivacije površina degradiranih izvođenjem rudarskih radova, uz uvažavanje uslova koji su utvrđeni Elaboratom o procjeni uticaja na životnu sredinu, vodnih uslova i sl.

Projekat se mora realizovati u fazama, odnosno radovi na rekultivaciji izvoditi sukcesivno, paralelno sa razvojem kopa. To znači da je sa radovima na rekultivaciji potrebno početi odmah po završetku svake etaže.

## 5.1 Zaključak

U skladu sa članom 71 Zakona o rudarstvu koncesionar je dužan da u toku i po završetku radova na eksploataciji predmetne mineralne sirovine, a najkasnije u roku od jedne godine od dana završetka radova, privede zemljište na eksploatacionom polju namjeni prema Projektu rekultivacije zemljišta, odnosno, da preduzme mjere zaštite životne sredine sadržane u Elaboratu o procjeni uticaja na životnu sredinu na koji je, od strane organa državne uprave nadležnog za poslove zaštite životne sredine, data saglasnost i mjere zaštite voda u skladu sa zakonom.

O naprijed navedenim mjerama izvještavaju se nadležno ministarstvo za rudarstvo i ministarstva nadležna za poslove poljoprivrede, vodoprivrede, zaštite životne sredine i nadležni organ lokalne uprave.

Za sanaciju i rekultivaciju, saglasno odredbi člana 73 Zakona o rudarstvu, koncesionar je dužan da od svake jedinice proizvoda mineralne sirovine mjesečno izdvaja sredstva za djelimičnu ili potpunu sanaciju zemljišta, a prema odobrenim projektima sanacije i rekultivacije.

Visina sredstava za sanaciju i rekultivaciju prostora na kojem se izvode rudarski radovi, način obračunavanja, plaćanja i korišćenja sredstava bliže je uređen Uredbom o visini sredstava za sanaciju i rekultivaciju prostora na kojem se izvodi rudarski radovi, načinu obračunavanja, plaćanja i korišćenja tih sredstava (“Sl. list CG”, br. 51/11).

# 6. UNAPREĐENJE ENERGETSKE EFIKASNOSTI

Radi efikasnog korišćenja energije, u skladu sa odredbama Zakona o efiskasnom korišćenju energije (“Sl. list CG”, br. 57/14 i 3/15), koncesionar je dužan da preduzima mjere za poboljšanje energetske efikasnosti.

Koncesonar je dužan da kroz izradu tehničke i projektne dokumentacije predvidi sprovođenje mjera za poboljšanje energetske efikasnosti, odnosno, ostvarivanje uštede energije i njeno racionalno korišćenje primjenom provjerenih savremenih tehnologija, čije je korišćenje ekonomski opravdano.

Sprovođenje mjera energetske efikasnosti utiče na kvalitet radne i životne sredine.

# 7. USLOVI KOJE JE DUŽAN DA ISPUNJAVA KONCESIONAR U POGLEDU TEHNIČKE OPREMLJENOSTI, FINANSIJSKE SPOSOBNOSTI I OSTALE REFERNCE I DOKAZE O ISPUNJAVANJU TIH USLOVA

Obaveze koncesionara u pogledu ispunjavanja uslova definisanih u ovom poglavlju su sljedeće:

* da, u skladu sa članom 51 stav 2 Zakona o koncesijama, u roku od 60 dana od dana zaključenja Ugovora o koncesiji, osnuje i registruje privredno društvo ili drugo pravno lice sa sjedištem u Crnoj Gori, koje će obavljati koncesionu djelatnost ili da proširi registraciju za vršenje koncesione djelatnosti;
* da obezbijedi svu potrebnu geološku i rudarsku dokumentaciju, odobrenja i saglasnosti potrebnih za zakonito izvođenje radova;
* da obezbijedi opremu i mehanizaciju saglasno verifikovanoj rudarskoj i tehničkoj dokumentaciji - oprema i mehanizacija treba da ispunjava uslove propisane pravilnicima o tehičkim normativima za izvođenje planirane vrste radova na predmetnom lokalitetu;
* da obezbijedi radnu snagu saglasno ovom Koncesionom aktu i rudarskoj i tehničkoj dokumentaciji - zaposleni moraju da ispunjavaju uslove (u pogledu stepena stručne spreme, radnog iskustva, obučenosti i ovlašćenja za vršenje tih poslova) u skladu sa Zakonom o rudarstvu;

* da izvršava finansijski dio u pogledu obaveza utvrđenih Ugovorom o koncesiji, u smislu plaćanja koncesione naknade, dostavljanja obnovljive godišnje bankarske garancije, izdvajanja sredstava za rekultivaciju. Koncesionar mora da ostvaruje takve poslovne rezultate koji će mu omogućiti redovno poslovanje (redovno izmirivanje poreskih i drugih obaveza), a time i ispunjavanje ugovornih obaveza.

# 8. MINIMALNI – POČETNI IZNOS KONCESIONE NAKNADE

Za korišćenje prava na eksploataciju mineralne sirovine, zakonskim propisima predviđeno je plaćanje koncesione naknade.

Koncesionim aktom se utvrđuje minimalni - početni iznos koncesione naknade.

Minimalna koncesiona naknada se utvrđuje na osnovu Uredbe o kriterijumima i načinu obračuna iznosa minimalne koncesione naknade za ustupanje prava na istraživanje i eksploataciju mineralnih sirovina („Sl. list CG“, br. 37/11 I 40/16).

Navedenom Uredbom je utvrđeno da se minimalna koncesiona naknada određuje za eksploataciju mineralnih sirovina, tj. za period eksploatacije, a ne i za period koji je predviđen za detaljna geološka istraživanja.

## 8.1. Minimalni - početni iznos koncesione naknade za eksploataciju

Minimalna koncesiona naknada za eksploataciju (čl. 3 Uredbe) određuje se na osnovu sljedećih kriterijuma:

* rezervi mineralne sirovine koja je predmet koncesije;
* pripadnosti grupi ležišta;
* kvaliteta mineralne sirovine; i
* tržišne cijene mineralne sirovine.

### ***8.1.1. Rezerve mineralne sirovine***

Potencijalne geološke rezerve tehničko-građevinskog kamena na istražno-eksploatacionom prostoru „Pogled“ iznose 6.000.000 m3 č.s.m.

Prema minimalnom godišnjem kapacitetu od 20.000 m3 č.s.m. tehničko-građevinskog kamena, za period od 4 godine (period koncesije za eksploataciju) otkopalo bi se 80.000 m3 č.s.m tehničko-građevinskog kamena. Od 20.000 m3 č.s.m. na godišnjem nivou u procesu dalje obrade sirovine dobilo bi se 30.000 m3 agregata različitih frakcija (kr,=1,5) što bi za period od 4 godine iznosilo 120.000 m3 tržišnog proizvoda.

### ***8.1.2. Pripadnost grupi ležišta***

Istražno-eksploatacioni prostor tehničko-građevinskog kamena „Pogled“, prema navedenoj Uredbi, a na osnovu postojećih karakteristika i očekivanih uslova za eksploataciju, svrstana je u treću grupu geogenih ležišta (G3).

Po tom osnovu procentni iznos za obračun minimalne- početne koncesione naknade (čl. 15 Uredbe) iznosi 7% od tržišne vrijednosti eksploatacionih rezervi tehničko-građevinskog kamena, za koncesioni period za eksploataciju od 4 godine.

***8.1.3. Kvalitet mineralne sirovine***

Na predmetnom lokalitetu nisu vršena detaljna geološka istraživanja i na osnovu analogije sa ležištima tehničko-građevinskog kamena sličnih geoloških karakteristika, očekuje se da se krečnjak sa ovog lokaliteta može koristiti kao tehničko-građevinski kamen.

### ***8.1.4. Tržišna vrijednost rezervi***

Na osnovu podataka, dostavljenih od Zavoda za statistiku, akt br. 01-705/2 od 01.03.2018. godine, prosječno ostvarena prodajna cijene jedinice proizvoda u 2017. godini (čl. 16 Uredbe) iznosi **15,95 €/m3** r.m.

Na osnovu usvojenih parametara, tržišna vrijednost rezervi tehničko-građevinskog kamena koje se mogu otkopati prema minimalnom godišnjem kapacitetu za 4 godina je:

**VP= 80.000 m3 č.s.m x 1,5 x 15,95 €/m3 = 1.914.000,00 € ili 478.500,00 €/godišnje**

## 8.2 Obračun minimalne koncesione naknade

Minimalna koncesiona naknada za eksploataciju (čl. 18 Uredbe) obračunava se po obrascu:

**MDN= VP x G**

gdje su

VP - vrijednost proizvodnje = 1 914.000,00 € (za 4 godine)

VP - vrijednost godišnje proizvodnje = 478.500,00 €

G - minimalni procentni iznos (7%)

**MDN = 1.914.000,00 x 0,07 = 133.980,00 €** (ukupno za 4 godine)

**MDN = 478.500,00 x 0,07 = 33.495,00 €/godišnje**

Koncesiona naknada (čl. 19 Uredbe) za eksploataciju sastoji se iz stalnog (SDN) (nepromjenjivog) i promjenjivog (PDN) dijela naknade.

Obračunata minimalna koncesiona naknada predstavlja minimalni iznos stalnog (nepromjenjivog) dijela koncesione naknade:

**- Za period od 4 godina SDN = 133.980,00 €**

**- SDN (godišnje) = 33.495,00 €.**

**Stalni dio koncesione naknade koji se utvrđuje Ugovorom o koncesiji, može, u zavisnosti od ponuda biti veći od obračunatog minimalnog iznosa.**

**Zainteresovani ponuđači treba svojim ponudama, a u zavisnosti od sopstvene ekonomsko-finansijske analize, da ponude godišnji obim proizvodnje i procentualni iznos za obračun koncesione naknade, koji ne mogu biti manji od elemenata na osnovu kojih je obračunat minimalni iznos naknade.**

Ugovoreni godišnji iznos SDN Koncesionar plaća tokom konesionog perioda u jednakim polugodišnjim ratama do kraja juna, odnosno, decembra tekuće godine.

## 8.3. Promjenjivi dio koncesione naknade (PDN)

Promjenjivi dio naknade obračunava se godišnje po obrascu:

**PDN = VP x (G+K) > SDN (godišnjeg iznosa)**

Gdje su:

VP - godišnja vrijednost proizvodnje obračunata na osnovu ostvarene godišnje proizvodnje mineralne sirovine i prosječne godišnje prodajne cijene proizvoda

G - ugovoreni procentualni iznos za pripadnost grupi ležišta (ne manji od 7%)

K - vrijednost korektivnog faktora po osnovu ostvarene proizvodnje, obračunati iznos se uvećava od 0 do 3% (čl. 21 Uredbe).

Promjenjivi dio naknade, obračunava se na kraju svake godine. Uplata se vrši jedanput godišnje na osnovu Rješenja nadležnog organa uprave.

Obračun PDN se vrši na osnovu sljedeće dokumentacije:

* godišnjeg tehničkog izvještaja;
* izvještaja o radu i ostvarenom prihodu po osnovu ostvarene proizvodnje mineralne sirovine; i
* dokaza o količinama i prosječno ostvarenim prodajnim cijenama jedinice proizvoda na domaćem i stranom tržištu.

Dokumentaciju za obračun PDN podnosi koncesionar najkasnije do kraja marta tekuće, za prethodnu godinu.

# 9. KRITERIJUMI ZA IZBOR NAJPOVOLJNIJE PONUDE

Kriterijumi na osnovu kojih se vrši vrednovanje ponuda su sljedeći:

|  |  |  |
| --- | --- | --- |
| **R.B.** | **K R I T E R I J U M I** | **Broj bodova** |
| 9.1 | Ponuđeni procentualni iznos za obračun koncesione naknade | **30** |
| 9.2 | Ponuđeni obim godišnje rudarske proizvodnje | **30** |
| 9.3 | Reference ponuđača | **20** |
| 9.4 | Finansijski aspekt- prosječni bruto prihod u posljednje tri godine | **5** |
| 9.5 | Finansijski aspekt- prosječni profit u posljednje tri godine | **5** |
| 9.6 | Kvalitet poslovnog plana i efekti na zapošljavanje i ekonomski razvoj | **10** |

## 9.1. Ponuđeni procentualni iznos za obračun koncesione naknade

Tačkom 8.1.2 Koncesionog akta – Pripadnost grupi ležišta, je definisano da se ležište tehničko-građevinskog kamena „Pogled“, na osnovu postojećih karakteristika i očekivanih uslova za eksploataciju, svrstava u treću grupu geogenih ležišta (G3).

Po tom osnovu, shodno Uredbi o kriterijumima i načinu obračuna iznosa minimalne koncesione naknade za ustupanje prava na istraživanje i eksploataciju mineralnih sirovina, procentni iznos za obračun minimalne - početne koncesione naknade (čl. 15 Uredbe) iznosi **7%** od tržišne vrijednosti bilansnih ili eksploatacionih rezervi tehničko-građevinskog kamena, odnosno, ukupnog tržišnog proizvoda, za koncesioni period za eksploataciju od 4 godine.

Ponuđači mogu ponuditi procentni iznos tržišne vrijednosti bilansnih ili eksploatacionih rezervi tehničko-građevinskog kamena koji je jednak ili veći od 7%.

Ovaj kriterijum se izračunava na sljedeći način:

**Kriterijum: P % / MP% x 30,**

gdje:

P% - označava % ponuđača

MP % - označava maksimalno ponuđeni % na tenderu

**30** – broj bodova za ovaj kriterijum

## 9.2. Ponuđeni ukupni obim rudarske proizvodnje

Tačkom 8.1.1 Koncesionog akta- Rezerve mineralne sirovine, je definisano da potencijalne rezerve pojave tehničko-građevinskog kamena „Pogled“ iznose 6.000.000 m3 č.s.m. Prema minimalnom godišnjem kapacitetu od 20.000 m3 č.s.m. tehničko-građevinskog kamena, za period od 4 godine (period koncesije za eksploataciju) otkopalo bi se 80.000 m3 č.s.m tehničko-građevinskog kamena. Od 20.000 m3 č.s.m. na godišnjem nivou u procesu dalje obrade sirovine dobilo bi se 30.000 m3 agregata različitih frakcija, što bi za period od 4 godine iznosilo 120.000 m3 tržišnog proizvoda.

Ponuđači mogu ponuditi obim godišnje rudarske proizvodnje koji je jednak ili veći od 20.000 m3 č.s.m.

Ovaj kriterijum se izračunava na sljedeći način:

**Kriterijum: PGP/MPGP x 30,**

gdje:

PGP - označava ponuđenu godišnju proizvodnju

MPGP - označava maskimalno ponuđenu godišnju proizvodnju ponuđenu na tenderu

**30** – broj bodova za ovaj kriterijum

## 9.3 Reference ponuđača

Ponuđač je dužan da dokaže postojanje iskustva u eksploataciji čvrstih mineralnih sirovina, odnosno, iskustvo u obavljanju druge privredne djelatnosti koja podrazumijeva srodnu tehnologiju rada, poštovanje izvršavanja ugovornih obaveza, u smislu dostavljanja, između ostalog, liste izvršenih poslova koji su izvedeni ili se realizuju u posljednje tri godine sa rokovima izvođenja radova, uključujući vrijednost, vrijeme i lokaciju izvođenja, uz dostavljanje potvrde o izvršenim poslovima I načinu na koji su isti obavljeni od strane poslovnih partnera ponuđača, plasman proizvoda i usluga na tržište.

Najveći broj bodova po ovom kriterijumu će se dati ponuđaču koji najbolje dokumentuje i dokaže prethodno navedeno.

## 9.4 Finansijski aspekt- Prosječni bruto prihod ponuđača u posljednje tri godine

Ovaj kriterijum se izračunava na sljedeći način:

**Kriterijum: PBP / MBP x 5,**

gdje:

**PBP –** označava prosječni bruto prihod ponuđača za posljednje tri godine

**MBP –** označava maksimalni prosječni bruto prihod za posljednje tri godine ponuđen na tenderu

**5 –**označava broj bodova po ovom kriterijumu

## 9.5 Finansijski aspekt - Prosječni profit ponuđača u posljednje tri godine

Ovaj kriterijum se izračunava na sljedeći način:

**Kriterijum: PNP / MNP x 5,**

gdje:

**PNP –** označava prosječni profit ponuđača za posljednje tri godine

**MNP –** označava maksimalni prosječni profit za posljednje tri godine ponuđen na tenderu

**5 –** označava broj bodova po ovom kriterijum

## 9.6. Kvalitet poslovnog plana i efekti na zapošljavanje i ekonomski razvoj

Ponuđač je dužan da u skladu sa parametrima iz Koncesionog akta opiše poslovni plan za realizaciju koncesije i efekte realizacije koncesije na zapošljavanje i ekonomski razvoj.

Ponuđač je, između ostalog, dužan opisati planirana investiciona ulaganja za realizaciju koncesije (ulaganja u nabavku opreme i mehanizacije, u izgradnju infrastrukturnih objekata i u izradu projektne i ostale tehničke dokumentacije, itd..), zapošljavanje radne snage, plasman proizvoda na tržište, itd.

Najveći broj bodova po ovom kriterijumu će se dati ponuđaču koji predstavi poslovni plan, zasnovan na pretpostavkama dugoročno održivog poslovanja, koji je najubjedljivije i najrealnije usklađen sa parametrima datim u Koncesionom aktu.

# 10. SPISAK POTREBNE TEHNIČKE DOKUMENTACIJE SA USLOVIMA ZA NJENU IZRADU, ODOBRENJA, SAGLASNOSTI I MIŠLJENJA ZA OBAVLJANJE KONCESIONE DJELATNOSTI

## 10.1. Geološka istraživanja

Tokom eksploatacije, shodno odredbama Zakona o geološkim istraživanjima, budući Koncesionar je dužan da izvodi geološka istraživanja u cilju povećanja ukupnih rezervi mineralne sirovine.

Tokom koncesionog perioda budući Koncesionar je dužan da, u skladu sa odredbama Zakona o geološkim istraživanjima, dostavlja nadležnom državnom organu za rudarstvo i geološka istraživanja svake pete godine na ovjeru Elaborat o kasifikaciji, kategorizaciji i proračunu rezervi mineralne sirovine, sa stanjem na dan 31. decembar prethodne godine, koji se izrađuje na osnovu posebnih propisa.

## 10.2. Esploatacije mineralne sirovine

## 10.2.1. Odobrenje za eksploataciju mineralne sirovine na eksploatacionom polju

Odobrenje za eksploataciju mineralne sirovine na eksploatacionom polju, u skladu sa članom 33 Zakona o rudarstvu, izdaje Ministarstvo ekonomije na zahtjev investitora. Uz zahtjev se dostavlja i sljedeća dokumentacija:

* ugovor o koncesiji;
* situaciona karta u razmjeri 1:10.000 ( ili većoj) sa ucrtanim granicama eksploatacionog polja, javnim

saobraćajnicama, rudarskim radovima i drugim objektima koji se nalaze na eksploatacionom polju,

opisom granica, nazivom eksploatacionog polja i naznačenjem opštine na čijoj se teritoriji nalazi;

* potvrdu o bilansnim rezervama mineralnih sirovina koja se izdaje u skladu sa važećim propisima o

klasifikaciji i kategorizaciji rezervi;

* studija izvodljivosti eksploatacije ležišta mineralnih sirovina sa prikazom uslova i načina

eksploatacije i pripreme mineralnih sirovina sa dinamikom izvođenja radova i podacima o

metanoobilnosti, zaprašenosti i zavodnjenosti, oplemenjivanju, upotrebi i plasmanu, mjerama zaštite

i sanacije životne sredine kao i podacima o tehničkoj opremljenosti i stručnim kadrovima;

* mišljenje nadležnog organa za zaštitu životne sredine na studiju izvodljivosti eksploatacije;
* akt organa nadležnog za poslove urbanizma u pogledu usaglašenosti planirane eksploatacije

mineralnih sirovina sa odgovarajućim prostornim, odnosno urbanističkim planovima;

* licenca za izvođenje radova;
* drugi podaci od značaja za izdavanje odobrenja na zahtjev nadležnog organa.

## 10.2.2. Odobrenje za izvođenje radova po rudarskom projektu

Nakon dobijanja odobrenja za eksploataciju mineralne sirovine na eksploatacionom polju, pristupa se izradi rudarske tehničke dokumentacije –rudarskog projekta eksploatacije.

Rudarski projekat izrađuje se za izgradnju novih rudarskih objekata, sistema otvaranja i pripreme rudarskih objekata radi eksploatacije mineralne sirovine. Rudarski projekat podliježe tehničkoj kontroli (reviziji), koju vrši nadležni organ preko stručne komisije ili pravnog lica koje ima Licencu za izradu rudarskih projekata.

Odobrenje za izvođenje radova po rudarskom projektu, u skladu sa članom 53 Zakona o rudarstvu, izdaje Ministarstvo ekonomije na zahtjev investitora. Uz zahtjev se dostavlja i sljedeća dokumentacija:

* rudarski projekat sa revizionom klauzulom;
* potvrda-saglasnost organa koji je izdao uslove da je rudarski projekat urađen u skladu sa izdatim uslovima;
* urbanističko-tehnički uslovi;
* dokaz o pravu svojine ili korišćenja na zemljištu, odnosno službenosti za najmanje dvije godine eksploatacije mineralne sirovine prema dinamici utvrđenoj koncesionim pravom;
* saglasnost organa državne uprave nadležnog za poslove zaštite životne sredine na elaborat procjene uticaja na životnu sredinu ili odluku da nije potrebno vršiti procjenu uticaja koje se izdaju u skladu sa posebnim propisom;
* vodoprivredna saglasnost na projekte kada eksploatacija mineralnih sirovina utiče na režim voda;
* saobraćajna saglasnost za pristup javnim saobraćajnicama;
* licenca za izvođenje radova;
* dokaz o plaćenoj naknadi za promjenu namjene korišćenja poljoprivrednog zemljišta.

Za izgradnju rudarskih objekata i postrojenja dostavlja se i dokumentacija u skladu sa propisima o građenju u zavisnosti od vrste objekta i utvrđenih uslova za izradu tehničke dokumentacije, a naročito sljedeće saglasnosti: elektro-energetska, zaštite na radu, sanitarna, protivpožarna, vodovodna, za priključenje na telekomunikacionu mrežu.

### **10.2.3. Odobrenje za upotrebu rudarskih objekata**

Izgrađeni rudarski objekti ili djelovi rudarskih objekata koji se mogu samostalno koristiti, prije početka korišćenja, podliježu tehničkom pregledu, koji obuhvata pregled: rudarskih i građevinskih radova, električnih postrojenja, uređaja i instalacija i rudarske opreme i postrojenja.

Tehničkim pregledom utvrđuje se usklađenost izvedenih radova sa tehničkom dokumentacijom na osnovu koje je izdato odobrenje za izvođenje radova, tehničkim propisima čija je primjena obavezna pri izgradnji rudarskih objekata i mjerama i normativima zaštite na radu i zaštite životne sredine. Troškove tehničkog pregleda snosi investitor.

Tehnički pregled i odobrenje za upotrebu rudarskih objekata ili dijela objekta vrši nadležni organ preko stručne komisije ili pravnog lica u skladu sa propisima o izgradnji objekata.

Ako je za izdavanje odobrenja za upotrebu rudarskih objekata posebnim zakonom propisana obaveza prethodnog pribavljanja saglasnosti ili dozvole drugih organa ili organizacija, uz zahtjev za izdavanje odobrenja podnosi se i saglasnost, odnosno, dozvola.

## 11. HRONOLOGIJA IZRADE TEHNIČKE DOKUMENTACIJE I PRIBAVLJANJE ODOBRENJA I

## SAGLASNOSTI ZA IZVOĐENJE RUDARSKIH RADOVA

1. Izdavanje Licence za izvođenje rudarskih radova;
2. Izrada rudarskog projekta i njegova revizija od strane Ministarstva ekonomije;
3. Dobijanje odobrenja za eksploataciju mineralne sirovine na eksploatacionom polju;
4. Dobijanje odobrenja za izvođenje radova po rudarskom projektu;
5. Tehnički prijem rudarskih objekata.

# 12. OSNOVNI ELEMENTI TENDERSKE DOKUMENTACIJE (JAVNI OGLAS, DOKUMENTACIJA

# VEZANA ZA OGLAS)

**Tendersku dokumentaciju čine sljedeća dokumenta:**

* Koncesioni akt;
* Dokumentacija vezana uz ponudu;
* Javni oglas,
* Uputstvo za podnošenje ponuda i
* Nacrt ugovora o koncesiji.

## 12.1. Dokumentacija koja se prilaže uz ponudu

Shodno članu 23 Zakona o koncesijama nepodobni da učestvuju na javnom nadmetanju za davanje koncesije su:

* privredna društva, druga pravna lica i preduzetnici nad kojima je pokrenut postupak stečaja ili

likvidacije, osim postupka reorganizacije u skladu sa zakonom kojim je uređena insolventnost

privrednih društava;

* privredna društva, druga pravna lica, preduzetnici i fizička lica koja su pravosnažnom presudom osuđena za krivično djelo izvršeno u vršenju profesionalne djelatnosti;
* privredna društva, druga pravna lica, preduzetnici i fizička lica koja imaju neizmirene

poreske obaveze i obaveze po osnovu kazni izrečenih u krivičnom ili prekršajnom postupku,

u periodu od najmanje tri godine prije objavljivanja javnog oglasa.

S tim u vezi, u cilju dokazivanja da je ponuđač podoban da učestvuje u postupku javog nadmetanja, neophodno je dostaviti sljedeću dokumentaciju:

* Izvod iz sudskog, ili drugog odgovarajućeg registra države u kojoj ponuđač ima sjedište- dokaz izdaje CRPS;
* dokaz da protiv privrednog društva, drugog pravnog lica i preduzetnika nije pokrenut postupak stečaja - dokaz/potvrdu izdaje Privredni sud;
* dokaz da privredno društvo, drugo pravno lica i preduzetnik nijesu pokrenuli postupak dobrovoljne likvidacije - dokaz/potvrdu izdaje CRPS;
* dokaz da privredno društvo, drugo pravno lice, preduzetnik i fizičko lice nije pravosnažno osuđeno za krivično djelo izvršeno u vršenju profesionalne djelatnosti – dokaz/potvrdu za privredno društvo, drugo pravno lice i preduzetnika izdaje Ministarstvo pravde, a za fizička lica dokaz/potvrdu izdaje nadležni Osnovni sud;
* dokaz da je privredno društvo, drugo pravno lice, preduzetnik i fizičko lice izmirilo obaveze po osnovu svih poreza na državnom i lokalnom nivou – dokaz/e izdaje/u poreski/e organ/i uprave na državnom i lokalnom nivou;
* dokaz da privredno društvo, drugo pravno lice, preduzetnik i fizičko lice nema neizmirenih obaveza po osnovu kazni izrečenih u krivičnom ili prekršajnom postupku u periodu od najmanje tri godine prije objavljivanja javnog oglasa- dokaz/potvrdu izdaje Ministarstvo pravde.

Navedeni dokazi ne smiju biti stariji od devedeset (90) dana od dana objavljivanja oglasa.

Ukoliko država u kojoj ponuđač ima sjedište ne izdaje navedene dokaze, ovi dokazi mogu biti zamijenjeni izjavom ponuđača pod krivičnom i materijalnom odgovornošću, odnosno ukoliko u državi u kojoj je sjedište ponuđača nema zakonskih odredbi koje se tiču izjava pod krivičnom i materijalnom odgovornošću, izjavom datom pred nadležnim sudskim ili upravnim organom ili notarom.

Pored navedenog, ponuđač je dužan dostaviti i:

* Bankarsku garanciju ponude u skladu sa Uputstvom za podnošenje ponuda i
* Popunjeni Obrazac iz Uputstva za podnošenje ponuda.

U slučaju da Ponuđač nastupa kao konzorcijum kompanija, onda je za svakog člana konzorcijuma neophodno dostaviti dokaze kojima se potvrđuje da je član podoban da učestvuje u postupku javnog nadmetanja, kao i ugovor o konzorcijumu, koji izričito predviđa:

* da će svi članovi konzorcijuma biti solidarno odgovorni za izvršenje Ugovora u skladu sa njegovim uslovima;
* procenat učešća u konzorcijumu;
* obaveze svakog člana konzorcijuma i
* ovlašćenje jednog člana koji će istupati u ime konzorcijuma.

Vlasnička struktura u koncesionom društvu mora odgovarati procentu učešća članova u konzorcijumu utvđenom prilikom podnošenja ponude i ista se ne može mijenjati bez saglasnosti koncedenta.

## 12.2 Javni oglas

Javni oglas, u skladu sa članom 21 Zakona o koncesijama, objavljuje se u “Službenom listu Crne Gore”, najmanje u jednom dnevnom štampanom mediju koji se distribuira na teritoriji cijele Crne Gore i na Internet stranici nadležnog organa, odnosno, u ovom slučaju Ministarstva ekonomije.

Javni oglas za dodjelu predmetne koncesije sadrži sljedeće:

* opis predmeta koncesije, granice istražno-eksploatacionog prostora;
* osnovne elemente Koncesionog akta;
* adresu i rok za dostavljanje ponude na Javni oglas;
* kriterijume za učešće na Javnom oglasu i mogućnost podnošenja zajedničke ponude;
* pravila prema kojima se Javni oglas sprovodi;
* način dostavljanja ponude;
* moguće vrijeme posjete lokacije na kojoj će se vršiti koncesiona djelatnost;
* datum, vrijeme i mjesto otvaranja prispjelih ponuda na Javni oglas;
* rok u kome se ponuda na Javni oglas može povući;
* određivanje vrste ponude (tehničke i finansijske ili samo finansijske ponude);
* podatke o visini i obliku depozita i garancije i perioda za koji se traže;
* uslove, rok i način vraćanja depozita i garancije;
* ime lica zaduženog za davanje relevantnih informacija u postupku Javnog oglasa;
* vrijeme i mjesto na kojem se može preuzeti Koncesioni akt i Tenderska dokumentacija, kao

i cijena Tenderske dokumentacije u visini troškova njene izrade.

Javni oglas, nakon objavljivanja, nadležni organ može izmijeniti, osim elemenata utvrđenih Koncesionim aktom. Izmjena Javnog oglasa se objavljuje na način na koji je objavljen osnovni tekst Javnog oglasa, s tim što se rok za za dostavljanje ponuda produžava za vrijeme koje je proteklo od dana objavljivanja Javnog oglasa.

## 12.3. Ugovor o koncesiji

Sastavni dio Tenederske dokumentacije je i Nacrt ugovora o koncesiji, koji je dat kao Prilog Koncesionog akta.

## 12.4. Uputstvo za podnošenje ponuda

Sastavni dio Tenederske dokumentacije je i Uputstvo za podnošenje ponuda, koji je dato kao Prilog Koncesionog akta.

# 13. SPISAK PROPISA KOJI SE PRIMIJENJUJU U POSTUPKU DAVANJA KONCESIJE I U

# VRŠENJU KONCESIONE DJELATNOSTI

Propisi koji se primijenjuju u postupku davanja koncesije i vršenja koncesione djelatnosti:

* Zakon o koncesijama (“Sl. list CG”, br. 8/09);
* Uredba o bližem načinu sprovođenja postupka javnog nadmetanja u otvorenom i dvostepenom postupku davanja koncesije (“Sl. list CG”, br. 8/09);
* Zakon o rudarstvu („Sl. list CG“, br. 65/08);
* Zakon o geološkim istraživanjima (‘’Sl. list RCG’’, br. 28/93, 27/94, 42/94 i 26/07 i „Sl. list CG“, br. 28/11);
* Zakon o zaštiti i zdravlju na radu („Sl. list CG“, br. 34/14);
* Zakon o planiranju prostora i izgradnji objekata (“Sl. list CG”, br. 64/17);
* Zakon o procjeni uticaja na životnu sredinu („Sl. list RCG“, br. 80/05 i „Sl. list CG“, br. 40/10, 73/10, 40/11, 27/13 i 52/16);
* Zakon o zaštiti prirode („Sl. list CG“, br. 54/16);
* Zakon o životnoj sredini („Sl. list CG“, br. 52/16);
* Zakon o zaštiti kulturnih dobara Crne Gore („Sl. list CG“, br. 49/10 i 44/17);
* Zakon o zaštiti prirodnog i kulturno- istorijskog područja Kotora (''Sl.list CG'', br.56/13 i 13/18);
* Zakon o državnoj imovini (“Sl. list CG”, br. 21/09 i 40/11);
* Uredba o kriterijumima i načinu obračuna iznosa minimalne koncesione naknade za ustupanje prava na istraživanje i eksploataciju mineralnih sirovina („Sl. list CG“, br. 37/11 i 40/16);
* Uredba o visini sredstava za sanaciju i rekultivaciju prostora na kojem se izvode rudarski radovi, način obračunavanja, plaćanja i korišćenja tih sredstava („Sl. list CG“, br. 51/11);
* Pravlnik o klasifikaciji, kategorizaciji i proračunu rezervi čvrstih mineralnih sirovina i vođenju evidencije o njima („Sl. list SFRJ“, br. 53/79);
* Pravilnik o rudarskim mjerenjima („Sl. list RCG“, br. 26/94);
* Pravilnik o izradi projekata geoloških istraživanja („Sl. list SRCG“, br. 09/85 i 16/85);
* Pravilnik o sadržini rudarskih projekata („Sl. list CG“, br. 74/09);
* Pravilnik o tehničkim normativima za površinsku eksploataciju ležišta mineralnih sirovina („Sl. list SFRJ“, br. 62/87);
* Pravilnik o tehničkim normativima za površinsku eksploataciju arhitektonsko-građevinskog (ukrasnog) kamena, tehničko-građevinskog kamena, šljunka i pijeska i preradu arhitektonsko-građevinskog (ukrasnog) kamena („Sl. list SFRJ“, br. 11/86);
* Uputstvo o izradi godišnjeg tehničkog izvještaja i godišnjeg finansijskog izvještaja o poslovanju koncesionara koji imaju pravo na eksploataciju mineralnih sirovina („Sl. list RCG“, br. 10/95) i
* ostali propisi.

**Napomena**

Prikazani parametri i podaci predstavljaju samo okvirnu ocjenu ekonomske opravdanosti investicije i nijesu garancija investitorima na osnovu koje imaju pravo na bilo kakvu štetu, već ponuđač prihvata kompletan rizik prilikom podnošenja ponude.

**P R I L O Z I**

1**.**  Predlog Ugovora

2. Prilozi i uputstva

* Obrazac A – Podaci o ponuđaču
* Obrazac B – Tehnička ponuda
* Obrazac C – Forma bankarske garancije za ponudu
* Prilog 1 – obrazac bankarske garancije za Fazu detaljnih geoloških istraživanja
* Prilog 2 – obrazac bankarske garancije za ispunjavanje ugovornih obaveza
* Prilog 3 – obrazac bankarske garancije za rekultivaciju
* Prilog 4 – Uputstvo za podnošenje ponuda

3. Javni poziv